Care este starea de sănătate a lui Florin Piersic, după ce a fost transferat de la Cluj-Napoca la Bucureşti
Data actualizării: Data publicării:
Florin Piersic este internat, de marți seară, la Institutul de boli infecțioase Matei Balș din Capitală. Actorul în vârstă de 88 de ani a fost transferat de la Cluj-Napoca la București cu o aeronavă SMURD, la cererea familiei. Starea sa de sănătate este una stabilă, fiind internat pe o secție normală. O comisie formată din mai mulți specialiști se va întruni în această dimineață pentru a stabili tratamentul.
Starea de sănătate a lui Florin Piersic este una bună, potrivit medicilor, tocmai de aceea actorul este internat pe o secție normală a spitalului Matei Balș, nu la Terapie Intensivă.
El a ajuns la unitatea medicală marți seara, în jurul orei 22:30, după ce a plecat din Cluj în jurul orei 21:00.
Florin Piersic a ajuns la spital la finalul lunii aprilie după ce i s-a făcut rău la un spectacol. Atunci, actorul a fost operat la genunchi, la Spitalul Militar din Cluj, după ce medicii au descoperit o infecție.
Ulterior, Florin Piersic a fost mutat pentru supraveghere la Institutul Inimii din Cluj Napoca, însă familia a cerut transferul la București, pentru continuarea tratamentului.
Miercuri dimineața se va întruni o comisie de specialitate care să stabilească ce tratament i se va administra actorului de 88 de ani de acum. Potrivit surselor Digi24, ar fi vorba despre medicație cu antibiotice, atât pentru problemele sale cardiologice, cât și pentru problema de la genunchi.
Aeronova care l-a adus pe Florin Piersic la București se afla în mijlocul unui exercițiu NATO, în Ungaria. În momentul în care a fost primită solicitarea de transfer, aceasta a părăsit operațiunea și a zburat la Cluj, pentru a-l prelua pe actor.